Eszes Rita: Illangók

(Snow elnök antológiája)

Tartalomjegyzék

Dutka Ákos: A Kárpátok dala…………………………………………………………………1

Tompa Mihály: Hűvös szél fú…………………………………………………………………2

György Emőke: Kányádi Sándor emlékére……………………………………………………3

Dvihallyné Oszuskó Sarolta: Erdély…………………………………………………………..4

Horváth Piroska: Tündérmese…………………………………………………………………5

Kovács Péter Gábor: Tündérmenyegző………………………………………………………..5

Tihanyi Tóth Kinga: Leltár……………………………………………………………………6

Nyámádi Attila: Hírvivő………………………………………………………………………6

Domonkos Jolán: Meseország a természet……………………………………………………7

Kövecses Anna: Őszi sanzon………………………………………………………………….8

Ifjú László: Fényhíd……………………………………………………………………………9

Kapitány Ágota: Tündérmese………………………………………………………………….9

Geréb János: Halálmegvető…………………………………………………………………..10

Kosztolányi Dezső: Mérgek litániája…………………………………………………………10

Ben Bodnar: Tündér…………………………………………………………………………..11

Dutka Ákos: A Kárpátok dala

Míg áll a Kárpát büszke gránitorma

s fiút fogannak rab magyar anyák,

tekintsetek az örök csillagokra

s daloljátok a Kárpátok dalát:

e bérc örök, s a rabló bűn múlandó,

gránithatárt itt istenkéz emelt,

mit megcsúfolhat millió halandó,

de földi törvény nem dönti e pert...

Földeinket bár rablók cibálják -

örök határunk mégis csak a Kárpát.

Míg áll a Kárpát büszke gránitroma -

és délre folynak onnan a folyók,

hegyek szívének kincsét ide hordva,

érett kalászért küld cserébe sót.

Gránitkart, mely földünk ölbe fogja,

örök ölelésre istenkéz emelt,

kit megcsúfolhat millió halandó,

de földi törvény nem dönti e pert,

földeinket bár rablók cibálják,

örök határunk mégis csak a Kárpát.

E gránitölbe zárt nagy róna hantján

apánk csontjából terem a kenyér,

anyánk csókjának íze él a magván,

e szent magon, mely mindennel felér.

E gránitölben egy a Sors örökre,

együtt jár telelni innen a madár.

Nincs a földnek oly hatalmú ökle,

ki ős vizeknek új törvényt csinál...

Földeinket bár rablók cibálják,

örök egy várunk mégis csak a Kárpát.

Tompa Mihály: Hűvös szél fú…

Hűvös szél fú kelet felől,

Szegény Erdélyország felől,

Jegyben járt már régen vélünk,

Lakodalmat még nem értünk.

Magyarhaza menyasszonya

Szép kis ország,

Jegygyürűnket, koszorúnkat

Hogy elorzák!

Meleg szellő fú dél felől,

Távol Törökország felől.

Meleg szellő honfi bánat

Forró sóhajából támadt.

Édes hazám, Magyarország

Árva népe!

Hogy jutottál a bujdosók

Kenyerére!

Lanyha szél fú nyugat felől,

Nyugati országok felől.

Mi haszna a sok beszédnek,

Ha nem tesztek, lanyha népek?

Édes hazám, gyász példád beh

Hűn mutatja:

Egyik nép a másikat hogy

Veszni hagyja.

Hideg szél fú észak felől,

Hideg Muszkaország felől.

Megfagyaszta minket észak:

A nemzetjog szóbeszéd csak!

Ki erősebb: ül s parancsol

A világon,

Elnyomott népek nyakába

Hull a járom.

Induljatok lanyha szelek,

Hadd szűnjék a hűvös ... meleg ...

Vagy bődűlj meg fagyos orkán,

Mint a hang a tigris torkán,

Ronts, eméssz, és dúlni semmit

Ha már nem kap:

Megszakadva roggyon össze

Bősz hatalmad!

György Emőke: Kányádi Sándor emlékére

"Valaki jár a fák hegyén..."

Aki már fentről mosolyog,

a mennyország örök egén.

Lehet, hogy teste már halott,

de verseiben tovább él,

amit ránk örökül itt hagyott.

"Vannak vidékek, gyönyörű

tájak, ahol a keserű

számban édessé ízesül,

vannak vidékek legbelül..."

Szülőföldje Erdélyország volt,

ahol a Magyar nyelv virágzik,

gyógyírként a lélekig hatolt,

mostoha sorsban verse ige.

"Mikor a magányod ijesztőn rád szakad,

Mikor kérdésedre választ a csend nem ad..."

Akkor súgd szelíden a te miatyánkod,

Egy egyszerű vers is lehet imádságod.

"Én sem volnék, ha nem volnál,

ha te hozzám nem hajolnál,

te sem volnál, ha nem volnék,

ha én hozzád nem hajolnék."

A nép nyelvén írtál verset,

Szívünknek legkedvesebbet,

Minden sorod lélekmosoly,

Tollunk most sír, arcunk komoly.

"Szelíd fohász az én fohászom

félig könyörgés félig hála..."

Halhatatlan lett Kányádi,

Örök hagyaték strófái,

Csillogó szemű gyerekek

Zengve mondják a verseket!

"Volna még

Talán volna még..."

Mit elmondani róla,

De nem lehet ily

egyszerű szóba`:

Költők nagy öregje,

Szelíd apóka,

Óz varázsereje,

A nép szószólója.

Dvihallyné Oszuskó Sarolta: Erdély

Láttál-e már ilyen

Csodálatos titkot?

Magas hegyek ormán

Sok - sok fenyőlombot?

Alattuk a völgyben

Patakok csobognak,

Forrásvizet adva

A szomjas vándornak.

Sziklák magasában

Van egy pici virág,

Lila harangjára

Rábámul a világ.

Termőföld nélkül is

Kapaszkodik nagyon,

Ott marad, a szélben

Hajladozik bizony.

Na és az emberek,

Azok is csodásak,

Vendégszeretetükkel

Téged babonáznak.

Szeretik ők nagyon

Ezt a szép világot,

S nem hagynák oda,

Bárki is vitáz ott.

Hasonlítanak ők

Az előbbi virágra,

Az ő gyökerük is

Kapaszkodik e tájba.

Tudd meg, e szép tájnak

Székelyföld a neve,

Ha egyszer ott járnál,

Szíved telne vele.

Horváth Piroska: Tündérmese

Tündér ő, néha hallgatag,

magzata, mint egy almamag,

szembogarában pilácsok,

lábnyomán nyílnak virágok...

...pocak-bitorló kis-kobold

jötte igencsak indokolt,

mint kék kökény a két szeme,

anyjának ő a mindene...

...tündérünk már nem hallgatag,

léte igazi forgatag,

ringatja csöppnyi gyermekét,

suttog halkan egy szép mesét...

Kovács Péter Gábor: Tündérmenyegző

Holdfényben áttetsző

tündérpármenyegző.

Szívembe lélegző,

szerelmes álmot sző.

Szerelmünk kitartó,

álmokat megtartó.

Szív lángja pattanó,

lelkünket ringató.

Eredő, zöld erdő

lelkünkhöz fűződő.

Időtől nem függő,

szerelmen tűnődő.

Tihanyi Tóth Kinga: Leltár

Az álmot elengedtem,

a múltat hátrahagytam,

sorsom elfeledtem,

jövőm elmulattam,

lehet, hogy többé

nem lát soha senki,

lehet, hogy estére

nem leszek már semmi,

fenn ülök a Holdon,

a Holdnak az ölében,

olyan leszek, mint a

tündér a mesében.

Nyámádi Attila: Hírvivő

Tizenkét tündér éjjeli tűznél

titkokkal való, vad táncot jár,

figyeli őket, tünde úrnőket

csillaggal tele, szép mesetáj.

Pattan a tűznek szikravirága,

szél tovakapja, sebesen száll,

nádasok körben összefonódva,

elporlik póknak selymfonalán`...

Tizenkét tündér éjjeli tűznél

titkokkal tele, vad táncot lejt,

feltűnik égen, harci szekéren,

üstökös hozza húzva a jelt!

Vágtat az angyal lángoló karddal -

földön is túl, a kozmoszon át,

ott vagyok ébren, üzeni szépen

zendülő, fényes dicshimnuszát!

Domonkos Jolán: Meseország a természet

Felhők mögül kibújt a nap,

ablakomon bekopogott,

azt súgta, hogy itt a tavasz,

harmatcsepp ül a szirmokon.

Kint a réten szellő táncol

sziklákon és patakparton,

fűszálak közt egy gyíkháton

lovagolgat tündér Arnold.

Katicabogárka hátán,

a pettyes kis szárnyacskákon

vidám, pici tündérlánykát

láthatok a gyümölcsfánkon,

ha kimegyek s körülnézek

a kertemben vagy a réten,

elvarázsol szépségével

meseország, a természet.

Kövecses Anna: Őszi sanzon

Ősztündér ül

Csipkebokron,

Zápor csendül

Hűs égbolton.

Meggylevelek

Járják táncuk,

Eső cseppen -

Fénylik hátuk.

Agg tölgy alatt

Veréb borzong,

Szellő szalad -

Lombot borzol.

Holdfény pihen

Csillagok közt,

Hervadt birsen

Szundít az ősz.

Ifjú László: Fényhíd

***S***árga tűzgolyó lángol a Föld egén,

***Z***uhatag hull a fellegekből...

***I***risz szeme csillan meg a víz cseppjén;

***V***arázslat, mágia? Elbűvöl!

***Á***thidalja a földet s eget;

***R***egék szólnak Tündérországról,

***V***ilágok közti átjáróról...

***Á***brándozok, vajon mi lehet e félkörív?

***N***apsugárból s esőből szőtt fényhíd!

***Y***

Kapitány Ágota: Tündérmese

Tündérmesében éltem én

Látszatvilágban csak

Elfelejtettem ki értem

És ki ellenem van.

De nem bírom feledni, mi

Azóta is fáj

Én "kopott", ő az új játék

Nincs esélyem már.

Geréb János: Halálmegvető

Régen, ha féltem, meséken éltem.

Angyalok bálját mesélted nékem.

Angyalok bálján táncolt a lelkem,

Jóságos szörnyek táncoltak vélem.

Most hogyha félek, valóság átkoz,

Valóság épít utat halálhoz.

Halálnak hálát adnod kell mégis,

Halálra lel az emberi lét is.

Halált legyőzni meg kell majd tenned,

S mivé lesz akkor emberi léted?

Semmivé foszlik ócska világod,

Sírjára Isten tesz majd virágot.

Most hogyha félek, meséken élek,

Ördögök bálját meséled nékem.

Ördögök bálján táncol a lelkem,

Rémséges tündék táncolnak vélem.

Kosztolányi Dezső: Mérgek litániája

Mind szeretem. A titkos zűrzavarban

csendben susognak hozzám, mint a sír.

Oly egyszerűen, gazdagon, ragyogva,

akár a gyémánt, a rubin s zafir.

Az ópium volt első ideálom,

az álom, az én altató arám;

csak rám lehell és az enyém, mi drága,

enyém lesz Kína, Tibet és Japán.

Lihegve néztem ódon patikában

az atropin megcsillanó levét.

Bús kedvesünk szemébe álmokat lop

s sötét szeme az éjnél feketébb.

Szeretem a tápláló s gyilkos arzén-t,

mert vézna arcunk tőle gömbölyül

és éltető rózsás lehelletére

az élet és a halál leng körül.

Fejfájasztó homályos délutánon

az antipyrin-hez esedezünk.

Egy perc s fejünk a semmiségbe törpül

és óriási lesz pici kezünk.

A koffein komoly, nyugodt barátunk,

mélységek kútja, bölcsek itala.

A veronál vén gyermekek dadája,

a morfium az örök éjszaka.

A nikotin zavart füstfellegében

keleti lázak fátyola remeg.

Az alkohol gyógyítja életünket,

ezt a fekélyes, óriás sebet.

Hogy integetnek, hívnak és üzennek,

ha bánatoktól bong a beteg éj:

az éjjeliszekrényünkön alusznak

és hallgatásuk is zokog, zenél.

Simák, szelídek s szörnyű gyilkosok mind,

olyan kicsik és mégis oly nagyok.

Oly mozdulatlanok. S fakó ölükben

egy túlvilági lángvihar ragyog.

Mind szeretem. És ők is mind szeretnek.

Komor nevük imába foglalom.

Rettegve, félve rejtem el a titkuk,

mint átkomat és örök bánatom.

Ben Bodnar: Tündér

Hallod a neszezést a

Fűzfás mélyén?

Az vagyok én.

Halk zizzenés

A ritkás közepén.

Látod a csillanást

Kék tavaknak partján?

Én voltam tán.

Ha nem vigyázol,

Holló hajad meghúzom ám.

Hallottad a kacagást

A gyalogút végén?

Az voltam én.

Rejtőztem félve

Nádasok révén.

Láttad a fényeket

Kopár hegyek ormán?

Én voltam, lám.

Tábortüzem nem adott

Meleget jóformán.

Érzed, hogy néznek

A fenyvesek szélén?

Szaladj csak, kém.

Úgyis én nevetek

Majd a legvégén.